b'\n_START_ARTICLE_\nSeboroi\xc4\x8dni dermatitis\n_START_SECTION_\nBolezenski znaki in simptomi\n_START_PARAGRAPH_\nBolezenski znaki seboroi\xc4\x8dnega dermatitisa se pojavijo postopoma in obi\xc4\x8dajno sta prvi znak luskasta ko\xc5\xbea in lasi\xc5\xa1\xc4\x8de. Znaki se najpogosteje pojavijo kjerkoli na ko\xc5\xbei obraza, za u\xc5\xa1esi in na obmo\xc4\x8djih, kjer se ko\xc5\xbea guba. Kosmi\xc4\x8di so lahko rumeni, beli ali sivi. Pordelost in lu\xc5\xa1\xc4\x8denje se lahko pojavita tudi na ko\xc5\xbei v bli\xc5\xbeini trepalnic, na \xc4\x8delu, okoli nosa, prsi in na zgornjem delu hrbta._NEWLINE_V huj\xc5\xa1ih primerih se pojavijo mozolji od rumene do rde\xc4\x8de barve, in sicer vzdol\xc5\xbe lasi\xc5\xa1\xc4\x8da, za u\xc5\xa1esi, v sluhovodu, na obrveh, na nosnem mostu, okoli nosa, na prsih in na zgornji strani hrbta._NEWLINE_Pogosto imajo bolniki blago rde\xc4\x8dico, luskaste po\xc5\xa1kodbe na ko\xc5\xbei in v nekaterih primerih izgubo las. Drugi bolezenski znaki vklju\xc4\x8dujejo neenotno lu\xc5\xa1\xc4\x8denje ali debelo skorjasto ko\xc5\xbeo na lasi\xc5\xa1\xc4\x8du, rde\xc4\x8do in mastno ko\xc5\xbeo, prekrito z belimi kosmi\xc4\x8di ali rumenimi luskami, srbenje, ob\xc4\x8dutljivost in rumene ali bele luske, ki se lahko prijemljejo na lase._NEWLINE_Seboroi\xc4\x8dni dermatitis se lahko pojavi pri dojen\xc4\x8dkih, mlaj\xc5\xa1ih od treh mescev, kar povzro\xc4\x8da debelo, mastno in rumeno skorjo okoli las in lasi\xc5\xa1\xc4\x8da. Srbenje pri otrocih ni pogosto. Pogosto lasi\xc5\xa1\xc4\x8dne izpu\xc5\xa1\xc4\x8daje spremljajo \xc5\xa1e izpu\xc5\xa1\xc4\x8daji na predelih ko\xc5\xbee, ki so pod plenico. Po navadi se pri dojen\xc4\x8dkih stanje pozdravi v nekaj dneh in brez potrebnega zdravljenja._NEWLINE_Pri odraslih lahko znaki seboroi\xc4\x8dnega dermatitisa trajajo od nekaj tednov do nekaj let. Mnogi bolniki poro\xc4\x8dajo o izmenjajo\xc4\x8dih vnetnih obdobjih. K specialistu je treba, ko se samopomo\xc4\x8d izka\xc5\xbee za neuspe\xc5\xa1no.'